Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 478/13/7712	Svidník, 16.10.2014
EEČ : 2-60-72-2014

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako živnostník vykonávajúci podnikanie pod obchodným menom XXXXX - JA-MI, s miestom podnikania XXXXX, Sov. hrdinov 456/78 a teda ako samostatne zárobkovo činná osoba, mal podľa § 141 ods. 1 zákona číslo 461/2003 Z.z. o sociálnom poistení v platnom znení, mesačne platiť poistné na sociálne poistenie splatné do 8.dňa kalendárneho mesiaca nasledujúceho po kalendárnom mesiaci, za ktorý sa poistné platí, no sociálne poistenie za jednotlivé mesiace v období od augusta 2011 do apríla 2014 v celkovej sume 3 994,19 eur Sociálnej poisťovni Bratislava, prostredníctvom pobočky vo Svidníku v jednotlivých dňoch splatnosti poistného nezaplatil, hoci mal dostatok finančných prostriedkov na úhradu splatného poistného, 

lebo nie je tento skutok trestným činom a nie je dôvod na postúpenie veci

Odôvodnenie:
	Na podklade trestného oznámenia pobočky Sociálnej poisťovne vo Svidníku číslo 4739-2/2013-Sk z 20.08.2013 poverený príslušník PZ Obvodného oddelenia PZ vo Svidníku uznesením ČVS: ORP-370/SK-SK-2013 z 19.09.2013 podľa § 199 ods. 1 Tr. por. začal trestné stíhanie vo veci prečinu nezaplatenia dane a poistného podľa § 278 ods. 1 Tr. zák. a uznesením ČVS: ORP-370/SK-SK-2013 zo 17.04.2014 podľa § 206 ods. 1 Tr. por. pre uvedený prečin vzniesol obvinenie XXXXX, ktorý ho mal spáchať tak, že ako samostatne zárobkovo činná osoba obchodného mena XXXXX JA-MI, so sídlom podnikania Sovietskych hrdinov 456/78, 089 01 XXXXX, IČO: 43304532 a zároveň odvádzateľ poistného na sociálne poistenie, aj napriek tomu, že mal dostatok finančných prostriedkov na zaplatenie poistného na sociálne poistenie, nezaplatil v jednotlivých lehotách splatnosti poistného na sociálne poistenie za obdobie od mesiaca august 2011 do mesiaca december 2011, za obdobie od mesiaca január 2012 do mesiaca december 2012 a za obdobie od mesiaca január 2013 do mesiaca december 2013 Sociálnej poisťovni pobočka XXXXX, so sídlom Sov. hrdinov č. 121, 089 01 XXXXX, povinné nemocenské a povinné dôchodkové poistenie v celkovej sume 3 330,24 Eur, ktoré pre neho ako samostatne zárobkovo činnú osobu vzniklo podľa ust. § 21 č. zákona č. 461/2003 Z.z. o sociálnom poistení v znení neskorších predpisov na podklade daňových priznaní, príjmov z podnikania a inej jeho samostatnej zárobkovej činnosti za obdobie od mesiaca august 2011 do mesiaca december 2011, za obdobie od mesiaca január 2012 do mesiaca december 2012 a za obdobie od mesiaca január 2013 do mesiaca december 2013, pričom takto vzniknuté povinné nemocenské a povinné dôchodkové poistenie, ako samostatne zárobkovo činná osoba bol povinný podľa ust. § 141 ods. 1 zákona č. 461/2003 Z.z. o sociálnom poistení v znení neskorších predpisov platiť v jednotlivých lehotách splatnosti poistného.
	Vzhľadom na to, že uznesenie o vznesení obvinenia bolo XXXXX oznámené 03.05.2014, bolo za jeden skutok považované konanie obvineného vymedzené nielen uznesením o vznesení obvinenia, ale aj konanie spočívajúce v opomenutí zaplatiť splatné poistné aj v nasledujúcich mesiacoch do 03.05.2014.
	Po vykonanom skrátenom vyšetrovaní mi poverený príslušník PZ predložil vyšetrovací spis s návrhom, aby trestné stíhanie obvineného XXXXX pre prečin nezaplatenia dane a poistného podľa § 278 ods. 1 Tr. zák. bolo podľa § 215 ods. 1 písm. b/ Tr. por. zastavené.
	Po preskúmaní  vyšetrovacieho spisu som sa s návrhom povereného príslušníka PZ stotožnil.
	Z hľadiska trestnej zodpovednosti podľa § 278 ods. 1 Tr. zák. je dôležitý rozsah následku tohto prečinu, nakoľko v danom prípade musí ísť o nezaplatenie poistného vo väčšom rozsahu, teda minimálne v rozsahu 2 660,- eur (§ 125 ods. 1 Tr. zák.).
	Dôležitým predpokladom trestnej zodpovednosti podľa tohto ustanovenia je solventnosť páchateľa. V prípade, že páchateľ objektívne nemal prostriedky na zaplatenie poistného v lehote jeho splatnosti, nebude pre tento prečin trestne zodpovedný.
	Zo záverov odborného vyjadrenia znalca z odboru ekonomiky a manažmentu, odvetvia daní a účtovníctva však vyplynulo, že v období od augusta 2011 do apríla 2014 (vrátane) mal XXXXX síce zaplatiť poistné v celkovej sume 3 994,19 eur, no vzhľadom na stav finančných prostriedkov menovaného v lehotách splatnosti poistného, toto mohol v uvedenom období zaplatiť iba v celkovej sume 2 519,44 eur, pričom pre nedostatok finančných prostriedkov nemohol zaplatiť splatné poistné za obdobie od decembra 2011 do marca 2012 v celkovej sume 447,05 eur, za máj 2012 v sume 112,66 eur za obdobie od januára 2013 do marca 2013 v celkovej sume 390,81 eur a za obdobie od októbra 2013 do januára 2014 v celkovej sume 524,23 eur.
	Vzhľadom na uvedené bolo potrebné rozhodnúť tak, ako to je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anatolij Derco
prokurátor